ഐപിഎൽ പതിനൊന്നാം സീസൺ തുടങ്ങും മുമ്പ് ആ പ്രശ്നത്തിന് ഡൽഹി ഡെയർഡെവിൾസ് പരിഹാരം കണ്ടു . പരിക്കേറ്റ ദക്ഷിണാഫ്രിക്കൻ താരം കഗിസോ റബാഡ കളിക്കില്ലെന്ന് ഉറപ്പായതോടെ പകരക്കാരനായി ഇംഗ്ലീഷ് താരം പ്ലൻകെറ്റിനെ ടീമിലുൾപ്പെടുത്തി . ഇംഗ്ലണ്ടിനായി 15 ടി20യിൽ 19 വിക്കറ്റ് വീഴ്ത്തിയിട്ടുണ്ട് മുപ്പത്തിമൂന്നുകാരനായ താരം . അതേസമയം ആകെ 119 ടി20 മത്സരങ്ങളിൽ നിന്ന് 26.70 ശരാശരിയിൽ 110 വിക്കറ്റുകളും പേരിലുണ്ട് . നേരത്തെ താരലേലത്തിൽ 4.2 കോടി രൂപ മുടക്കിയാണ് റബാഡയെ ഡൽഹി ടീം സ്വന്തമാക്കിയത് . എന്നാൽ ഐപിഎൽ തുടങ്ങും മുമ്പ് ഓസീസിനെതിരായ പരമ്പരയ്ക്കിടെ താരത്തിന് പരിക്കേൽക്കുകയായിരുന്നു . നിലവിൽ ടെസ്റ്റ് നമ്പർ വൺ ബൌളറായ റബാഡയ്ക്ക് പകരക്കാരനാകാൻ പ്ലൻകെറ്റിന് കഴിയുമോയെന്ന് കാത്തിരുന്നു കാണാം . ഞായറാഴ്ച്ച മൊഹാലിയിൽ കിംഗ്സ് ഇലവൻ പഞ്ചാബിനെതിരെയാണ് ഡെയർഡെവിൾസിൻറെ ആദ്യ മത്സരം .